Diari Oficial de la Generalitat Valenciana


Sumari del DOGV 5190, del 02-02-2006 (2006/1044)

ACORD de 20 de gener de 2006, del Consell de la Generalitat, pel qual s'aprova el Pla Anual de Cooperació al Desenrotllament de la Generalitat 2006.
----------------------------------------------------------------------------------------------------------------------------------------------------

### Dades del document

Número de DOGV
:   5190

Data del DOGV
:   02-02-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/1044


Data del document
:   20-01-2006

Organisme emissor
:   Presidència de la Generalitat

Tipus de document
:   Acord

Descriptors 

:   * programa d'actuació
    * cooperació internacional
    * ajuda al desenvolupament
    * organització no governamental
    * legislació

ACORD de 20 de gener de 2006, del Consell de la Generalitat, pel qual s'aprova el Pla Anual de Cooperació al Desenrotllament de la Generalitat 2006. [2006/F1044]  
El Consell de la Generalitat, en la reunió del dia 20 de gener de 2006, va adoptar l'acord següent:  
El Pla Director de la Cooperació Valenciana 2004-2007, aprovat per l'Acord de 7 de maig de 2004, del Consell de la Generalitat, establix la necessitat que cada any els plans anuals, com a instruments de programació de l'activitat de la Generalitat en matèria de cooperació per al desenrotllament, han de concretar els objectius, les prioritats i els recursos dissenyats en el pla director i han de contindre així mateix els mecanismes i criteris bàsics per a l'avaluació de la seua execució, la mesura de l'impacte d'ajuda i la justificació i el control de la despesa.  
En la seua aplicació, el Pla Anual de Cooperació al Desenrotllament de la Generalitat 2005 va ser el primer instrument de planificació que incorpora el marc estratègic i els principis d'actuació previstos en el pla director. Este pla establix que durant el segon semestre de l'any 2005 s'elaborarà el Pla Anual de la Cooperació al Desenrotllament 2006, se sotmetrà a informe dels agents socials de la cooperació valenciana i l'aprovarà el Consell de la Generalitat abans del 31 de desembre de 2005.  
En conseqüència, este Pla Anual 2006 determina les directrius bàsiques, els objectius, les prioritats i la programació de l'activitat de la Generalitat en matèria de cooperació internacional al desenrotllament durant l'any 2006, d'acord amb el seu model de cooperació planificada, transparent, participativa i responsable.  
D'acord amb l'agenda internacional per a l'any 2006, així com els objectius i prioritats de l'Agència Espanyola de Cooperació Internacional i la Unió Europea, en este pla anual es prioritzen totes aquelles actuacions que contribuïsquen a l'èxit dels objectius de desenrotllament del mil·lenni i es dóna una atenció preferent a l'àmbit de l'equitat de gènere, les migracions i el desenrotllament.  
La Generalitat respon d'esta manera al compromís de participar activament en la construcció d'un orde internacional més just i solidari, contribuint cada vegada en major grau a la consecució de l'eradicació de la pobresa i el desenrotllament sostenible dels pobles.  
Per tot el que s'ha dit, de conformitat amb el que disposa l'article 20 de la Llei 23/1998, de 7 de juliol, de Regulació de la Cooperació Internacional per al Desenrotllament, i en exercici de les competències atribuïdes per l'article 20 de la Llei 5/1983, de 30 de desembre, de Govern Valencià, a iniciativa de la consellera de Cooperació i Participació, i a proposta del president de la Generalitat, el Consell de la Generalitat  
ACORDA  
Primer  
Aprovar el Pla Anual de la Cooperació al Desenrotllament de la Generalitat 2006, que figura com a annex.  
Segon  
Ordenar la seua publicació en el Diari Oficial de la Generalitat Valenciana, i donar-li la màxima difusió a través dels mitjans de comunicació tècnics i electrònics pertinents.  
València, 20 de gener de 2006  
El vicepresident i secretari del Consell de la Generalitat,  
VÍCTOR CAMPOS GUINOT  
Pla Anual de la Cooperació al Desenrotllament   
de la Generalitat 2006  
Índex  
Introducció  
Capítol 1. Marc normatiu  
Capítol 2. Marc Estratègic  
2.1. Prioritats horitzontals  
2.2. Prioritats sectorials  
2.3. Prioritats geogràfiques  
2.4. Objectius:  
2.4.1. De desenrotllament a llarg termini  
2.4.2. D'informació, sensibilització i educació per al desenrotllament  
2.4.3. D'investigació i formació especialitzada  
2.4.4. D'ajuda humanitària i d'emergència  
2.5. Recursos  
2.5.1. Humans  
2.5.2. Econòmics i financers  
2.5.3. Tècnics  
2.5.4. Institucionals  
2.6. Avaluació de la cooperació valenciana  
Capítol 3. Relació amb els agents de la cooperació  
3.1. A la Comunitat Valenciana  
3.1.1. ONGD  
3.1.2. Altres conselleries i organismes públics dependents de la Generalitat  
3.1.3. Altres administracions públiques  
3.1.4. Universitats i centres associats  
3.1.5. Empreses i organitzacions empresarials  
3.1.6. Sindicats  
3.2. A Espanya  
3.2.1. AECI. Comissió Interterritorial de Cooperació per al Desenrotllament  
3.2.2. Altres comunitats autònomes  
3.3. En els països destinataris de la cooperació: organitzacions i institucions locals  
3.4. Organismes internacionals  
Capítol 4. Previsió pressupostària  
Introducció  
El present Pla Anual determina les directrius bàsiques, els objectius, les prioritats i la programació de l'activitat de la Generalitat en matèria de cooperació internacional al desenrotllament durant l'any 2006, en aplicació del Pla director de la Cooperació Valenciana 2004-2007, aprovat per Acord de 7 de maig de 2004, del Consell de la Generalitat.  
La planificació de la cooperació valenciana establida amb el Pla director i els plans anuals, constituïx la manifestació del ferm compromís del Consell de la Generalitat de participar activament en la construcció d'un orde internacional més just i solidari i en l'eradicació de la pobresa en el món, la defensa i promoció dels drets humans, la pau, el desenrotllament local, la governabilitat democràtica, l'enfortiment institucional i la participació ciutadana, la igualtat entre hòmens i dones i el desenrotllament autosostenible a partir de les pròpies capacitats de les poblacions dels països estructuralment empobrits.  
A punt de concloure el període d'aplicació del Pla Anual 2005, els seus objectius i prioritats han suposat, entre altres èxits, la introducció dels Plans Estratègics d'Intervenció com a programes d'actuació integral, multidimensional i transformadora a mitjà i llarg termini, l'avaluació de la cooperació per a mesurar la responsabilitat de les conseqüències de les accions de desenrotllament que es duen a terme o la realització del primer congrés internacional de cooperació al desenrotllament.  
En coordinació amb això, la introducció de prioritats horitzontals, sectorials o geogràfiques han permés als agents socials planificar la seua activitat i aportar les seues experiències. La Generalitat té el convenciment que l'ajuda al desenrotllament aconseguix un major impacte quan es recolza en una estratègia de desenrotllament concebuda i liderada pel govern local en col·laboració amb la seua societat civil, sectors públics i socials.  
El Pla Anual 2005 dedicà una atenció especial als grups més vulnerables del planeta, com són la infància, les persones desplaçades i refugiades i la població indígena, tant en les seues convocatòries i plans d'intervenció com en el programa de sensibilització i educació al desenrotllament Solidària 2005. Això va permetre contribuir a reforçar les actuacions dels agents socials encaminades a eliminar les desigualtats d'estos grups en unes societats en contínua evolució.  
L'aprovació i publicació del Pla Anual 2006 suposa la consolidació de la política de planificació de la cooperació valenciana. Per a l'any que ve, les prioritats i objectius de la Generalitat en matèria de cooperació internacional arreplegats en el Pla director es veuran reforçats amb la introducció de noves actuacions que permetran complir en la present legislatura cada un dels compromisos adquirits.  
En conseqüència, este serà el segon Pla Anual de Cooperació per al Desenrotllament que aprova la Generalitat, d'acord amb el seu model de cooperació planificada, transparent, participativa i responsable.  
Per a la seua elaboració, s'ha tingut en compte l'agenda internacional per a l'any 2006, amb la que la Comunitat Valenciana està compromesa, així com els objectius i prioritats de la Unió Europea i l'Agència Espanyola de Cooperació Internacional. En este sentit, a fi d'unir esforços per a contribuir a la lluita contra la pobresa i la desigualtat, en este Pla Anual es prioritzen totes aquelles actuacions que contribuïsquen a l'èxit dels objectius de desenrotllament del mil·lenni.  
Junt a això, el Pla Anual 2006 incidix en el propòsit de donar una atenció preferent enguany a les accions dirigides a realitzar un treball integral en l'àmbit de les migracions i el desenrotllament, considerant les capacitats, valors i coneixements dels col·lectius d'immigrants de la Comunitat Valenciana, com a factors positius i enriquidors per a escometre una estratègia de codesenrotllament emmarcada en la política de cooperació valenciana.  
Així mateix, el Pla Anual 2006 arreplega la voluntat de la Generalitat per concentrar esforços a favor de l'equitat entre hòmens i dones, donant una atenció especial a les qüestions de gènere en el desenrotllament.  
El Pla Anual 2006 s'estructura en quatre capítols més una introducció, i s'arreplega en el primer capítol el marc normatiu.   
En el capítol segon es detalla el marc estratègic; les prioritats horitzontals, sectorials i geogràfiques, i es desenrotllen els continguts del Pla director 2004-2007 i la gestió, seguiment i avaluació de la cooperació valenciana.  
En el capítol tercer s'arreplega la relació amb els diversos agents de la cooperació, tant a nivell d'esta comunitat autònoma com a nivell nacional i internacional.  
En el capítol quart i últim es detalla la previsió pressupostària.  
En definitiva, el Consell de la Generalitat reitera amb l'aprovació d'este Pla Anual la seua aposta decidida per dur a terme una política pública de cooperació al desenrotllament innovadora i de qualitat, en la qual participen activament tots els agents de la cooperació valenciana, dirigida a avançar en el compromís amb les poblacions i països estructuralment empobrits de la comunitat internacional, promovent el seu desenrotllament social, equitatiu i participatiu.  
1. Marc normatiu  
Una vegada que es van realitzar, durant l'any 2005, els tràmits previs de l'avantprojecte de la Llei de la Cooperació al Desenrotllament de la Generalitat, el Consell de la Generalitat aprovarà en 2006 el referit projecte de llei i el remetrà a les Corts Valencianes, i obrirà el seu debat a la resta de forces polítiques amb representació parlamentària.  
La publicació i entrada en vigor de la Llei de Cooperació al Desenrotllament de la Generalitat assentarà les bases i el compromís de la societat valenciana amb els països i poblacions estructuralment empobrits, establint el règim jurídic que regule l'activitat solidària de la Generalitat en matèria de cooperació internacional per al desenrotllament i d'acció humanitària. Assenyalarà amb caràcter permanent i vocació de futur les grans prioritats horitzontals, geogràfiques i sectorials de la cooperació valenciana i introduirà els òrgans de coordinació, assessorament i participació, la regulació detallada, composició i funcions dels quals s'establiran en posteriors reglaments de desenrotllament de la llei.  
La normativa de desplegament de l'esmentada llei farà referència a:  
. El Consell Valencià de Cooperació per al Desenrotllament.  
. El Registre d'Agents de la Cooperació Internacional per al Desenrotllament de la Comunitat Valenciana.  
. La Comissió Interdepartamental de Cooperació per al Desenrotllament.  
. La Comissió Interterritorial de Cooperació per al Desenrotllament.  
. El Comité Permanent d'Ajuda Humanitària i d'Emergència de la Comunitat Valenciana i el seu òrgan consultiu.  
. El Reglament orgànic i funcional del centre directiu de la Generalitat amb competències en matèria de cooperació internacional.  
. Les bases per a la concessió de les ajudes per a la cooperació internacional al desenrotllament.  
D'altra banda, dins del segon semestre de l'any s'elaborarà el Pla Anual de la Cooperació per al Desenrotllament 2007, que serà sotmés a consulta dels agents socials de la cooperació valenciana i aprovat pel Consell de la Generalitat abans del 31 de desembre de 2006.  
2. Marc estratègic  
Totes les actuacions que el Consell realitze en este àmbit hauran de respectar i aplicar les prioritats horitzontals, sectorials i geogràfiques establides en el Pla director 2004-2007.  
2.1. Prioritats horitzontals  
Els quatre enfocaments horitzontals arreplegats en el Pla director i que han d'estar integrats en totes les accions de cooperació al desenrotllament que Consell impulse o recolze són els següents:  
2.1.1. La lluita contra la pobresa  
El Consell de la Generalitat entén que per a millorar les condicions de vida dels grups de població més pobra del planeta, és necessari promoure accions dirigides a la generació d'oportunitats, l'enfortiment de capacitats i la reducció de la vulnerabilitat social, econòmica i ambiental, que permeta a les persones en situació de pobresa ser protagonistes del seu propi desenrotllament.   
2.1.2. La democràcia i defensa dels drets humans  
La promoció i defensa de la democràcia i els drets humans constituïxen peces claus en el foment d'un desenrotllament humà sostenible.  
En este sentit, es recolzaran principalment aquells programes i projectes que promoguen l'enfortiment de les administracions locals i impulsen el respecte per les diferències ètniques, culturals, de gènere i religioses, contribuint a la protecció general dels drets civils, econòmics, polítics, socials i culturals dels grups més vulnerables. Des d'esta perspectiva es crearan les condicions necessàries per a una pau i una estabilitat sostinguda.  
2.1.3. La promoció de la igualtat entre hòmens i dones  
La integració de la perspectiva de gènere en les actuacions de cooperació al desenrotllament suposa un objectiu fonamental de la Generalitat.  
Per tant, es prioritzaran aquelles accions dirigides a aconseguir l'apoderament de les dones, a través del foment de la seua participació, autonomia i augment de les seues capacitats, amb especial atenció a aquelles que reduïsquen les desigualtats en l'accés i control dels recursos, així com aquelles que tinguen en compte les diferències entre els sexes quant a la identificació de les seues necessitats. En definitiva, es prioritzaran aquells programes i projectes que a més d'atendre les necessitats pràctiques de les dones, promoguen els seus interessos estratègics.  
Al mateix temps, la Generalitat entén que no és possible el compliment dels objectius del mil·lenni sense la integració de l'enfocament de gènere amb caràcter horitzontal en les accions realitzades, i esta horitzontalitat no està inclosa només en projectes dirigits a les dones, sinó en projectes que tendisquen a garantir la transformació dels rols entre hòmens i dones i les relacions de subordinació, amb la finalitat d'un desenrotllament equitatiu i sostenible.  
2.1.4. Sostenibilitat ambiental  
La Generalitat és molt conscient que la gestió sostenible dels recursos naturals és fonamental per a aconseguir els objectius de desenrotllament del mil·lenni (ODM). En este sentit, es donarà caràcter preferent a aquelles actuacions que contribuïsquen a aconseguir el sèptim ODM, garantir la sostenibilitat del medi ambient, i a aquelles que estiguen d'acord amb els programes en què participa o als que s'adherisca la Generalitat, com el Programa Azahar de l'Agència Espanyola de Cooperació Internacional.  
Tindran especial atenció aquelles actuacions que promoguen la participació activa de les dones en l'accés, control i gestió dels recursos naturals.  
Finalment, s'integrarà la reducció del risc de desastres naturals en la planificació i gestió d'accions de cooperació al desenrotllament, amb l'objectiu de reduir la vulnerabilitat ambiental i fomentar les iniciatives de caràcter participatiu vinculades amb la prevenció, preparació, mitigació i resposta davant de les catàstrofes naturals.  
2.2. Prioritats sectorials  
Els sectors que es prioritzaran durant l'any 2006 són:  
2.2.1. Necessitats socials bàsiques  
2.3.4.2. Enfortiment dels sistemes de salut de forma coincident amb les prioritats locals i amb les recomanacions internacionals (ONU, UE). Es diferencien quatre nivells d'intervenció:  
. Salut pública, amb propostes de prevenció sobre la transmissió de les malalties, amb activitats de promoció de la salut (programes específics i educació sanitària).  
. Atenció primària, amb els objectius d'aconseguir una major cobertura poblacional i integrar les pràctiques tradicionals eficaces.  
. Atenció especialitzada, incrementant la capacitat tècnica i de gestió dels hospitals.  
. Política sanitària, procurant les ferramentes necessàries per al seu desenrotllament: planificació (plans de salut); gestió (sistemes d'informació) i ajust (avaluació i control de qualitat).  
Seran considerats com a prioritaris els objectius de desenrotllament del mil·lenni relacionats amb el dret a la salut, concretament les mesures encaminades a la millora de la salut maternoinfantil i la reducció de la seua mortalitat, i en especial, les accions contra les malalties transmissibles: malària, tuberculosi i VIH/SIDA.   
6.0.8.0. Millora de la qualitat de l'educació i formació bàsica, que contempla l'educació bàsica i l'alfabetització d'adults, construcció d'infraestructures adequades que reunisquen les condicions d'habitabilitat, provisió d'equipament escolar, millora de la formació i condició del professorat, així com el foment de l'educació intercultural bilingüe, adaptada a la identitat cultural de la població. Es farà especial insistència en la promoció de la igualtat en l'accés i aprofitament de l'educació per part de les xiquetes i dones, per a contribuir al compliment del tercer objectiu del mil·lenni.   
1.8.3.4. Millora de les infraestructures socials, l'accés a una casa dignament i especialment el control i tractament de l'aigua, sanejament ambiental i tractament de residus.  
8.4.6.1. Promoció de la sobirania alimentària com una línia d'acció que va més enllà de la seguretat alimentaria i dóna suport al dret dels pobles a definir les seues pròpies polítiques i estratègies sustentables de producció, distribució i consum d'aliments, que garantisca el dret a l'alimentació, fomentant el respecte i defensa de les cultures i la diversitat dels modes llauradors, pesquers i indígenes de producció i comercialització agropecuària, en els quals les dones exercixen un paper fonamental. Per a això, es donarà prioritat a aquelles iniciatives que promoguen l'accés i control als recursos productius (terra, aigua, i llavors, entre altres). En este sentit, es prestarà una especial atenció a la situació de les dones en l'accés a la propietat.  
2.2.2. Protecció de les persones més vulnerables  
Es consideren prioritaris, els següents col·lectius:  
1.1.1.4. Infància i joventut. Es potenciaran especialment les actuacions que afavorisquen noves relacions entre els gèneres en tots els nivells de l'ensenyança, en compliment del tercer objectiu del mil·lenni, i aquelles destinades a la protecció dels drets de la infància, especialment a l'eradicació de l'explotació infantil i l'atenció als xiquets i xiquetes del carrer.  
1.5.9.0. Població refugiada i desplaçada. Es promouran actuacions encaminades a previndre i pal·liar la difícil situació per la qual travessen les persones afectades pels conflictes civils i les crisis humanitàries.  
7.5.6.2. Poblacions indígenes. Es promourà el seu dret al autodesenrotllament, açò és, que siguen les pròpies persones les que configuren els seus processos de desenrotllament social, econòmic, polític i cultural, mantenint les seues pròpies identitats culturals i participant plenament i lliurement en els processos democràtics dels seus països.  
5.9.6.7. Població amb discapacitat. Es promouran actuacions que faciliten la seua integració familiar i educativa, la seua participació social i inserció en el mercat laboral, així com el foment de les seues habilitats personals i la recuperació de capacitats físiques i mentals.  
2.2.3. Millora de les condicions laborals i generació d'ingressos dels col·lectius més desfavorits  
Dins de les activitats definides en el Plans director de la Cooperació Valenciana 2004-2007, dirigides a enfortir l'activitat productiva i el creixement econòmic, es prioritzaran les accions encaminades a:  
. El desenrotllament de programes de cooperativisme, associacionisme i altres fórmules col·lectives semblants, així com l'enfortiment del sistema de microcrèdits, amb especial atenció a aquelles actuacions que promoguen l'accés al crèdit a les dones per a la realització d'activitats productives, sempre que vaja acompanyat de mesures que asseguren el seu control i gestió.  
. L'enfortiment dels sectors productius, principalment el sector agrícola, amb especial èmfasi en aquells projectes que promoguen la diversificació de cultius de forma sostenible.  
. La promoció del sector de la producció i distribució d'aliments, amb especial atenció al respecte i desenrotllament del principi de sobirania alimentària.  
. El foment del comerç just, facilitant a les cooperatives de comerç just l'accés a mercats.  
. L'enfortiment de xarxes de comerç local i nacional.  
. El desenrotllament de la capacitació empresarial i professional, així com l'autoocupació entre les dones i la població juvenil.  
. L'enfortiment de polítiques actives d'ocupació, que incloga la formació dels treballadors i treballadores i la difusió dels drets laborals.  
. El foment del turisme sostenible.  
2.2.4. Enfortiment de les administracions descentralitzades i promoció de la societat civil  
Es prioritzaran les accions encaminades a generar plans de desenrotllament local que milloren la governabilitat democràtica i fomenten els mecanismes de participació ciutadana, amb aquelles que reforcen el teixit associatiu de la societat civil, especialment de les organitzacions indígenes, dones i jóvens. S'inclouran aquelles accions que afavorisquen els processos de descentralització local i potencien el paper de les administracions locals de les poblacions beneficiàries en els processos de desenrotllament.  
2.2.5. Prevenció de desastres i promoció de la cultura de pau  
La vinculació existent entre el desenrotllament i els riscos de desastres en el món, fan necessari promocionar accions de cooperació al desenrotllament adreçades a integrar la reducció del risc de desastres en les polítiques locals, així com identificar i avaluar tal risc, propiciar sistemes d'alerta primerenca i reduir els factors de risc més rellevants.  
Al mateix temps, es facilitaran els processos de negociació i de pau en situacions de conflicte i es recolzaran les accions de cooperació orientades a previndre i reduir la vulnerabilitat de les poblacions i treballar per a la construcció d'una pau duradora en els processos de reconstrucció i reconciliació post-bèl·lica.  
Es prestarà especial atenció a les necessitats concretes de les dones i la infància en la resolució de crisis humanitàries i conflictes armats, així com el respecte als seus drets i a la seua protecció específica.  
2.2.6. Codesenrotllament  
La consideració de les migracions com un aspecte fonamental en els processos de desenrotllament i la recent realitat de la Comunitat Valenciana, com a lloc d'acollida a un ampli nombre de col·lectius de migrants d'altres països, presenta un nou escenari a què la Generalitat es compromet a donar resposta a través del codesenrotllament.  
Per això, l'any 2006 la política del Consell de la Generalitat en matèria de cooperació internacional al desenrotllament tindrà com un dels seus eixos fonamentals la promoció del codesenrotllament, amb l'objectiu d'enfortir les capacitats humanes i fomentar la participació i protagonisme de tots els col·lectius implicats, principalment a través del programa de sensibilització i educació al desenrotllament Solidària 2006 i la realització d'una convocatòria específica de codesenrotllament per a aquells programes i projectes que promoguen la implicació dels immigrants residents a la Comunitat Valenciana en les tasques de desenrotllament dels seus països d'origen.  
La convocatòria específica per a projectes de codesenrotllament potenciarà les següents línies d'actuació:  
. Projectes de formació i ocupació per a persones residents en les àrees d'origen de les migracions, amb prioritat en jóvens i dones, així com aquells que faciliten la formació de xicotetes empreses, concessió de microcrèdits o semblants, amb la finalitat d'augmentar les fonts de riquesa i millora del benestar dels països d'origen.  
. Projectes que faciliten la posada en marxa, la consolidació i el desenrotllament d'activitats de producció, comercialització i distribució de béns en els països d'origen dels immigrants.  
. Projectes que incidisquen en la busca de mecanismes orientats a canalitzar les remeses d'immigrants cap a la reactivació del teixit productiu local, amb accions encaminades a millorar els seus sistemes d'enviament i l'enfortiment d'institucions microfinanceres locals.  
. Programes de sensibilització i capacitació per al codesenrotllament, amb l'objectiu de crear una cultura del codesenrotllament basada en les potencialitats que tenen els immigrants, com a vectors de desenrotllament dels seus països d'origen, així com iniciatives encaminades al foment de l'associacionisme, l'intercanvi d'experiències i la superació de les barreres dels estereotips.  
. Projectes que propicien el disseny i realització de plans i programes concrets de desenrotllament local a mitjà i llarg termini i de polítiques públiques en les municipalitats d'origen dels col·lectius d'immigrants.  
Es primaran igualment aquells programes i projectes integrals que incorporen immigrants residents a la Comunitat Valenciana en els processos d'identificació, implantació i la seua avaluació.  
D'altra banda, en la mesura que el codesenrotllament és un sector emergent, es continuarà avançant en el coneixement i promoció d'este sector, amb especial incidència en l'establiment de contactes entre associacions d'immigrants, ONGD valencianes i comunitats d'origen en coordinació amb les autoritats locals.  
2.3. Prioritats geogràfiques  
De conformitat amb els criteris establits pel Pla director 2004-2007, per a identificar els països destinataris de la cooperació valenciana, el present pla distingix per primera vegada dos categories entre els països d'actuació per a l'any 2006: països prioritaris i països d'atenció específica, per a així aconseguir un major impacte en els països beneficiaris.   
Esta classificació es realitza tenint en compte els índexs de desenrotllament humà segons el Programa de les Nacions Unides per al Desenrotllament, la vinculació d'estos països amb la Comunitat Valenciana i la presència en ells d'organismes espanyols i internacionals.  
A més d'estos criteris, s'ha considerat especialment a aquells països que són receptors de fons de la cooperació valenciana i en els quals hi ha una major implantació o experiència de les nostres ONGD, la qual cosa incidix en l'impacte i la sostenibilitat de les nostres accions.  
A partir de tot això, el present Pla Anual considera com a prioritaris en projectes i accions de desenrotllament els següents països, segons les àrees establides en el Pla Director 2004-2007:  
. A Iberoamèrica: Bolívia, Colòmbia, Equador, El Salvador, Guatemala, Hondures, Nicaragua, Perú i República Dominicana.   
. A Magrib i Orient Mitjà: Algèria, el Marroc, la població sahrauí i els territoris palestins.  
. A Àfrica Subsahariana: Angola, Moçambic, Benín, Burkina-Faso, Mali, Etiòpia, Rwanda, Kenya i Sierra Leone.  
. A Àsia, es considera prioritària l'Índia.  
En estos països es concentrarà, com a mínim, el 70% dels fons de la cooperació valenciana l'any 2006.  
En la categoria d'atenció específica es troben els països amb sectors de la població o zones geogràfiques en condicions de baix desenrotllament econòmic i social, i aquells països objecte d'actuacions més puntuals.  
. En Iberoamèrica: Argentina, Cuba, Paraguai, Mèxic, Brasil, Haití i Panamà.  
. A Magrib i Orient Mitjà: Mauritània, Tunísia i Jordània.  
. A Àfrica Subsahariana: Uganda, Senegal, República Democràtica del Congo, Guinea Bissau, Libèria, Sudan, Txad, Costa d'Ivori, Guinea Equatorial i Madagascar.  
. A Àsia, Filipines i aquells països del sud-est asiàtic afectats l'any 2004 pel tsunami del 26 de desembre, concretament Tailàndia, Sri Lanka i Indonèsia.  
. A Europa central i Oriental: Bòsnia-Hercegovina, Ucraïna i Albània.  
Igualment, l'ajuda valenciana l'any 2006 tendirà a l'augment dels fons destinats als països menys avançats segons el CAD i Nacions Unides, a fi de complir als compromisos subscrits pels organismes internacionals referents a este grup de països.  
Quant a l'acció humanitària, es consideraran igualment prioritaris els països en què es requerisca la intervenció coordinada com a conseqüència de desastres naturals o conflictes violents, a petició dels agents socials valencians, els propis països, els organismes nacionals i internacionals, així com aquells la població dels quals siga víctima de la vulneració dels drets humans.  
Així mateix, es promouran actuacions de prevenció i rehabilitació en aquells països i zones que presenten una major vulnerabilitat davant de catàstrofes naturals o conflictes o que van ser objecte d'accions humanitàries per a fer front a crisis humanitàries en els últims anys.  
Quant als projectes de codesenrotllament, es prioritzaran aquells que es dirigisquen a les àrees geogràfiques de què provinguen un nombre més gran d'immigrants a la Comunitat Valenciana, que hagen decidit o s'hagen sentit obligats a abandonar els seus països d'origen per distints motius.  
Finalment, quant a les accions de sensibilització i educació al desenrotllament a la Comunitat Valenciana, es tindran en compte els anteriors criteris geogràfics en la seua definició i objectius.  
2.4. Objectius  
2.4.1. De desenrotllament a llarg termini  
D'acord amb els compromisos adquirits en el Pla Director 2004-2007, el Consell de la Generalitat estima necessari definir estratègies a llarg termini que garantisquen l'eficiència i sostenibilitat de la cooperació valenciana.  
Per a l'aplicació d'este objectiu, la Generalitat va definir en el Pla Anual 2005 el Pla Estratègic d'Intervenció (PEI), que establixen estratègies d'actuació per països i sectors, d'acord amb el marc estratègic del Pla Director i els programes nacionals de desenrotllament dels respectius països.  
Enguany, es duran a terme diversos PEI, a través dels agents socials de la cooperació valenciana per mitjà de projectes d'actuació integral, per als quals es tindran en compte els criteris següents:  
. Fomentar la participació en la identificació i execució dels PEI de les ONGD i altres agents socials valencians amb acreditada experiència en les zones en què es pretén dur a terme el projecte.  
. Integració i complementarietat dels distints sectors d'actuació, i dels països prioritaris arreplegats en el Pla Director 2004-2007.  
Les estratègies que s'estan definint per a l'any 2006 són les següents:  
. A Iberoamèrica, es duran a terme intervencions a Bolívia, Equador, Guatemala, Perú, El Salvador i Colòmbia, tots ells països prioritaris de la cooperació valenciana en 2006. A Bolívia es treballarà en la millora dels nivells de salut, amb especial atenció a les malalties transmeses per vectors; d'altra banda, es vol recolzar el desenrotllament productiu per mitjà de l'impuls al sector de les microempreses. A Equador les intervencions se centraran en el suport a la primera mancomunitat del país per a la millora de la gestió dels recursos comunitaris i, l'acostament de noves fórmules de millora en al producció de la població indígena. A Guatemala es continuarà treballant en la cobertura de necessitats bàsiques, l'àrea de desenrotllament econòmic i la gestió sostenible mediambiental. A Perú s'implementaran projectes comunals per a la gestió de recursos hídrics, amb impacte en un conjunt de poblacions protagonistes tant de la definició de la intervenció com de la seua gestió. A El Salvador es pretén desenrotllar intervencions que pal·lien els efectes de la violència intrafamiliar, junt amb altres accions encaminades a l'ampliació de la cobertura sanitària de la població de forma integrada al sistema nacional de salut. Finalment, a Colòmbia s'aposta per la promoció de l'ocupació com a font d'estabilitat social, junt al suport a programes d'atenció a la infància més vulnerable.  
. A Àfrica Subsahariana, es duran a terme intervencions a Benín i a Kenya, que complementaran l'acció duta a terme en 2004 a Moçambic i 2005 en l'Àfrica Occidental i a Angola. En concret, a Benín es recolzarà l'atenció dels xiquets i xiquetes abandonats en centres urbans per mitjà de centres d'acollida, amb accions que faciliten l'accés comunal d'aigua en zones de l'àmbit rural. A Kenya es realitzarà un programa per a enfortir el sistema sanitari amb especial atenció a la patologia derivada de les pràctiques tradicionals danyoses sobre dones. Finalment, en l'àmbit del Programa VITA de salut per a Àfrica es pretén aprofundir en la formació de recursos humans sanitaris com a element clau de les necessitats de salut en el continent.  
. En el Magrib i Orient Mitjà. El pla d'intervenció de l'any 2006 se centrarà al Marroc, país en què es va començar a concretar un pla estratègic en 2005 i que tractarà de cobrir les necessitats bàsiques i potenciar el desenrotllament productiu en una de les zones més pobres del nord del país. D'altra banda, a Jordània s'obri una línia de cooperació dirigida a la millora de la gestió de recursos turístics a través d'institucions universitàries i dins del Programa Azahar.  
Estes estratègies, més les que es puguen incorporar al llarg de l'any, es formalitzaran i executaran una vegada es realitze, si és el cas, la identificació dels projectes.  
La realització dels PEI comportarà obligatòriament la seua avaluació final de resultats i objectius, en la forma en què es determine en els projectes i subsegüents convenis de col·laboració.  
D'altra banda, amb els PEI es potenciaran les iniciatives de les ONGD per a l'execució de projectes de desenrotllament en tercers països, que hauran d'adaptar-se al marc estratègic del Pla Director 2004-2007 i del present Pla Anual 2006, amb l'objectiu de garantir l'impacte i sostenibilitat de la cooperació valenciana.  
Per tant, els projectes hauran de complir els quatre enfocaments horitzontals assenyalats en l'apartat 2.1 del present Pla Anual, com són la lluita contra la pobresa, la democràcia i defensa dels drets humans, la promoció de la igualtat entre hòmens i dones i la sostenibilitat ambiental, d'acord amb les prioritats que s'hi assenyalen.   
Igualment, hauran de respondre a un o alguns dels sectors prioritaris arreplegats en el punt 2.2 del Pla Anual.  
Respecte a les prioritats geogràfiques, els projectes subvencionats per mitjà de la convocatòria de desenrotllament l'any 2006 es dirigiran als països i territoris considerats prioritaris o d'atenció específica en este Pla Anual. En este sentit, el finançament total de la convocatòria als països considerats prioritaris haurà de ser, com a mínim, del 70%.  
La convocatòria de desenrotllament de l'any 2006 es dirigirà a les organitzacions no governamentals per al desenrotllament que acrediten el compliment dels requisits establits en l'article 5 del Decret 201/1997 i es troben inscrites en el registre d'organitzacions no governamentals per al desenrotllament de l'Agència Espanyola de Cooperació, a més de complir amb els altres requisits que establisca la convocatòria, si és el cas.  
A més de les prioritats assenyalades, en esta convocatòria tindran especial atenció els projectes següents:  
a) Projectes que s'emmarquen dins de les prioritats dels països receptors de l'ajuda.  
b) Projectes en la identificació i formulació dels quals participen dos o més entitats, amb capacitats complementàries que permeten la creació de xarxes i l'aprofitament de sinergies.  
c) Projectes en què es demostre la capacitat tècnica i experiència suficient de l'entitat sol·licitant, en el sector o sectors d'intervenció, a fi a aconseguir un cert grau d'especialització, així com una elevada implicació financera de l'entitat sol·licitant, traduïda en el seu propi percentatge de finançament.  
d) Projectes que presenten un pla de sostenibilitat que garantisca la continuïtat del projecte una vegada desapareguda l'ajuda externa, reforçant cada un dels factors de viabilitat: polítiques de suport, aspectes institucionals, condicions financeres i econòmiques, factors socioculturals, tecnològics, de gènere i medi ambient.  
e) Projectes on existisca una gran implicació de la població beneficiària i la seua participació de la mateixa, tant en la identificació com en la seua formulació i execució.  
f) Projectes el major percentatge de la subvenció rebuda dels quals i, en conseqüència, del cost total, tinguen destinació en el país on es duga a terme l'execució del projecte.  
Igualment, amb l'objectiu d'introduir la necessària avaluació de les accions impulsades des de la Generalitat, caldrà que tots els projectes el cost total dels quals supere els 250.000 euros realitzen una avaluació final de resultats i objectius externa o mixta (interna-externa), que es presentarà a la finalització d'estos amb l'informe final. En els projectes inferiors a tal pressupost, la seua realització serà considerada com a mèrit preferent a l'hora de la seua valoració.  
2.4.2. D'informació, sensibilització i educació al desenrotllament  
1.2.9.2. Informació  
D'acord amb els plans de modernització de l'administració pública, que contemplen l'adequada atenció a les consultes que s'efectuen, i amb el fi d'una informació transparent i de qualitat sobre la utilització dels recursos públics, durant el present any s'incidirà en els aspectes següents:  
. Informar a la societat valenciana sobre aspectes relacionats amb la planificació, gestió, execució i resultats de les accions de cooperació al desenrotllament que realitza la Generalitat. La informació estarà disponible en la pàgina web de cooperació al desenrotllament (www.pre.gva.es/cdre/).  
. Publicació de la memòria de la cooperació valenciana 1996-2005, amb l'objectiu de realitzar una anàlisi resum dels últims deu anys de l'acció efectuada per la Generalitat, que es podrà consultar igualment en la pàgina web.  
9.0.6.9. Sensibilització i educació per al desenrotllament  
La cooperació valenciana considera fonamental concentrar esforços en les actuacions en matèria de sensibilització i educació al desenrotllament, amb l'objectiu d'aconseguir una major coherència i complementarietat amb les accions de desenrotllament a llarg termini dutes a terme pel Consell. Estes línies d'acció es canalitzaran a través dels mitjans següents:  
a) Programa Solidària 2006.  
Solidària 2006 serà el programa que impulsarà la Generalitat per a sensibilitzar i educar al desenrotllament a la Comunitat Valenciana.  
Es tracta d'un projecte integral anual, que inclou diverses accions dirigides a formar i proporcionar una millor percepció en la societat valenciana de les causes estructurals que generen les desigualtats en el món, a fi de potenciar la seua participació i compromís amb el desenrotllament dels països estructuralment empobrits del planeta, així com contribuir a generar uns valors i estils de vida més justos i solidaris.  
Si durant l'any 2005 les accions es van centrar entorn dels grups més vulnerables del planeta, enguany l'eix temàtic inspirador de Solidària 2006 girarà entorn a l'àmbit següent: dona, migracions i desenrotllament. Això és així perquè la Generalitat considera clau promoure accions orientades a sensibilitzar sobre la rellevància de les qüestions de gènere en el desenrotllament, el fenomen de la feminització de la pobresa i la feminització de les migracions. Igualment, la Generalitat entén les migracions com un factor clau en els processos de desenrotllament i enriquidor des del punt de vista social, econòmic i cultural, tant per als països d'origen com per a la pròpia Comunitat Valenciana.   
En este sentit, les migracions i el desenrotllament són un espai de trobada intercultural on el respecte, el sentit de pertinença, les oportunitats de vida i progrés personal i comunitari són fonamentals; al mateix temps, la diversitat cultural present en la nostra Comunitat Valenciana, suposa una gran oportunitat de coneixement, aproximació i enteniment entre cultures, que ha de portar a l'educació en la convivència i al coneixement i el respecte mutus.  
Així mateix, incorporar la perspectiva de gènere al fenomen migratori ens va a permetre identificar les relacions desiguals de la migració entre hòmens i dones, així com indagar sobre les vivències de la migració des de l'especificitat de les dones.  
Per tot això, es promouran iniciatives orientades a:  
. Sensibilitzar sobre la rellevància de les qüestions de gènere en el desenrotllament i el fenomen de la feminització de la pobresa.  
. Promoure la cultura del codesenrotllament i la cultura de la solidaritat amb els pobles d'origen dels immigrants, que corresponsabilitze tant els immigrants com la societat valenciana.   
. Fomentar la tolerància, comprensió i respecte cap als costums i formes de vida d'altres cultures.  
. La formació i educació en la interculturalitat.  
Entre estes accions, es realitzarà el primer seminari d'immigració i desenrotllament i les jornades específiques sobre codesenrotllament aplicades als diferents països principals emissors d'emigrants cap a la nostra Comunitat.  
Al mateix temps, dins del Programa Solidària 2006 s'inclourà la convocatòria de la quarta edició del concurs objectiu obert, així com altres activitats relacionades amb la matèria i objectius del programa, com a exposicions itinerants, comerç just i solidari, cursos de formació, seminaris i conferències, tallers, concerts, etc.  
A fi d'aconseguir l'objectiu de l'acostament i difusió de Solidària entre els ciutadans i ciutadanes de la Comunitat Valenciana, les seues activitats es realitzaran preferentment a través de la seua itinerància per diverses poblacions de la Comunitat Valenciana. En este sentit, Solidària 2006 incrementarà el nombre de poblacions en què participe, de les 43 de l'any 2005, fins a un mínim de 80 localitats valencianes.  
Les activitats quedaran definides en coordinació amb els agents socials de la cooperació a principis de l'any 2006; el programa es presentarà i difondrà públicament i podrà ser consultat a través de la pàgina web www.pre.gva.es/solidaria/.  
Solidària 2006 s'estendrà des d'abril a desembre de 2006 i hi participaran conjuntament els distints actors de la cooperació internacional al desenrotllament de la Comunitat Valenciana, englobant accions impulsades per la Generalitat, amb projectes dels agents de la cooperació que compten amb el seu finançament i que estiguen inclosos dins dels objectius del programa.  
Per a la major difusió i acostament al ciutadà a qui va destinat el programa, des de la Generalitat es promourà la coordinació amb les altres institucions de la Comunitat Valenciana que dediquen part dels seus esforços a treballar en la sensibilització o l'educació per al desenrotllament.  
D'altra banda, la col·laboració amb el Consell Universitari Valencià de Relacions Internacionals i Cooperació (CUVRIC), permetrà una major presència en les universitats valencianes de les accions de sensibilització i educació al desenrotllament de Solidària.  
b) Ajudes destinades al foment d'activitats i projectes de sensibilització social i educació per al desenrotllament.  
Amb el programa Solidària, la Generalitat promourà, per mitjà del finançament de projectes presentats pels agents socials de la cooperació valenciana, diferents accions de sensibilització i educació al desenrotllament dirigides a:  
. Fomentar una reflexió crítica sobre les causes de la desigualtat mundial i la relació d'interdependència entre les societats.  
. Promoure entre la societat valenciana valors com la pau, la justícia i el respecte, que provoquen canvis en les pautes de comportament i que repercutisquen en les societats dels països del sud.  
. Recolzar aquelles iniciatives que donen a conéixer a la societat valenciana les causes de les diferents emergències, conflictes armats, crisis socials, etc., que travessen els països més desfavorits, i fomentar i difondre iniciatives que propicien estratègies de prevenció i preparació per a desastres, així com de reconstrucció i reconciliació post-conflicte.   
. Promoure, difondre i formar sobre els drets humans i la seua violació dels mateixos, i també sobre la vulneració dels drets laborals de les dones treballadores del sud.  
. Elaborar i difondre materials divulgatius entorn a cada un dels huit objectius de desenrotllament del mil·lenni.  
. Informar i sensibilitzar sobre el paper de la dona en els conflictes armats i en els processos d'acció humanitària i desenrotllament.  
. Fomentar el comerç just entre les empreses valencianes amb activitats en els països empobrits i en la societat en general, que promoga el consum responsable i l'establiment de relacions comercials entre el nord i el sud basades en condicions justes.  
. Millorar la qualitat dels recursos pedagògics, incorporant materials educatius innovadors adaptats als grups a què va dirigit.  
. El desenrotllament curricular conjunt nord-sud, l'intercanvi de professorat així com l'impuls dels agermanaments o programes bilaterals de col·legis de la Comunitat Valenciana amb centres educatius dels països del Sud.  
. Fomentar el voluntariat i la participació de la societat valenciana com a agents de l'educació per al desenrotllament.  
Estes ajudes es canalitzaran a través de la corresponent convocatòria pública del programa de cooperació al desenrotllament. La dita convocatòria es dirigirà a les organitzacions no governamentals per al desenrotllament que acrediten el compliment dels requisits establits en l'article 5 del Decret 201/1997 i es troben inscrites en el registre d'organitzacions no governamentals per al desenrotllament de l'Agència Espanyola de Cooperació Internacional, a més dels requisits que si és el cas establisca la dita convocatòria.  
Els projectes susceptibles de rebre ajudes hauran d'adequar-se al marc estratègic definit en el Pla Director de la Cooperació Valenciana 2004-2007, així com a les prioritats ressenyades en este apartat del Pla Anual 2006.  
Es consideraran igualment prioritaris aquells projectes a realitzar conjuntament per dos o més ONGD que suposen un treball en xarxa consolidat.  
2.4.3. D'investigació i formació especialitzada  
Amb la labor exercida per les ONGD en matèria de cooperació internacional, és molt important fomentar l'activitat formativa especialitzada indissociable de l'activitat investigadora des de l'àmbit de les universitats.  
En este sentit, al llarg dels últims anys, s'ha produït una creixent implicació de les universitats valencianes en les tasques de cooperació internacional per al desenrotllament de les zones més desfavorides del planeta, tant a través de programes propis com de la seua participació en iniciatives promogudes per altres agents de la cooperació valenciana.  
Exemple d'això és la creació del Consell Universitari Valencià de Relacions Internacionals i Cooperació (CUVRIC), com a òrgan de coordinació de les cinc universitats públiques valencianes per al foment de les relacions internacionals, la cooperació interuniversitària i la cooperació al desenrotllament en els àmbits de la docència, investigació, extensió universitària i enfortiment institucional.  
Per això, durant el present any es promouran les accions desenrotllades per les universitats valencianes o conjuntament amb elles, encaminades a:  
. Impulsar la investigació sobre el concepte de desenrotllament, sobre els mitjans, les estratègies, els processos i polítiques de cooperació, per a aprofundir en les causes i en les conseqüències del model de desenrotllament actual i en els problemes que provoca.  
. Promoure la identificació i suport a centres d'investigació locals, a través de la dotació d'equipament i formació de recursos humans.  
. La mobilitat del personal investigador entre el nord i el sud.  
. Fomentar la participació de professors, en cursos i seminaris que faciliten el coneixement de la realitat dels països en via de desenrotllament.  
. Promoure els agermanaments o programes bilaterals entre institucions investigadores dels països del sud, amb institucions investigadores de la Comunitat Valenciana.   
. Divulgar les investigacions i casos d'estudi, a fi de promoure la reflexió i informar de les experiències i bones pràctiques apreses, als agents implicats en la cooperació valenciana.  
. La formació i investigació sobre el codesenrotllament, així com l'avaluació de les experiències existents.  
. La formació de tots els agents de cooperació de la Comunitat Valenciana en la planificació, gestió i avaluació de projectes, inclosos els immigrants com a agents de codesenrotllament.  
. La celebració de jornades, trobades, seminaris i congressos que permeten l'intercanvi de coneixements i el diàleg. Es tindrà especial consideració a les aportacions i a l'experiència acumulada dels agents beneficiaris de l'ajuda.  
Per al cofinançament dels projectes presentats per les universitats, fins a un màxim del 50% del pressupost, la Generalitat realitzarà una convocatòria pública específica d'ajudes a projectes de formació, investigació i transferència tecnològica.  
Es promourà la realització de seminaris i altres accions formatives amb les universitats dins dels programes de l'AECI en què participa la Generalitat, entre ells el programa AZAHAR i el programa VITA.  
Amb els projectes que duguen a terme cada una de les universitats, es potenciarà especialment la relació amb les mateixes a través dels seus òrgans de coordinació, especialment amb el CUVRIC, com el curs de postgrau de Cooperació al Desenrotllament, que en enguany complix la sexta edició.   
Així mateix, i com a continuació de la línia iniciada l'any 2005, es realitzaran conjuntament amb les universitats valencianes accions de formació dirigides al personal de l'administració pública, organitzacions no governamentals i altres agents de la cooperació valenciana, que impliquen la millora de la qualitat de la cooperació.   
D'altra banda, la Generalitat impulsarà la formació complementària dels jóvens cooperants valencians per mitjà de la concessió de beques, tant a la Comunitat Valenciana com en les oficines tècniques de cooperació en l'exterior dependents de l'AECI en països en què s'estiguen executant projectes de cooperació al desenrotllament cofinançats per la Generalitat. Durant l'any 2006 es convocaran quatre beques per a la realització de pràctiques en la Direcció General de Cooperació al Desenrotllament i Relacions Externes i huit beques per a la formació en l'exterior.  
Igualment, tal com es preveia en el Pla Anual 2005 i dins de l'acord marc amb el Programa de les Nacions Unides per al Desenrotllament, s'ampliarà l'oferta formativa amb la incorporació de dos beques a realitzar a partir d'enguany en oficines del PNUD, a fi de disposar d'una major presència en les zones geogràfiques d'intervenció i realitzar un seguiment continuat de les àrees temàtiques d'intervenció de la cooperació valenciana, alhora que fomentar la participació dels jóvens valencians com a agents de la cooperació al desenrotllament i facilitar el seu accés als diferents organismes de les Nacions Unides.  
2.4.4. Acció humanitària  
El Consell, d'acord amb la demanda de la societat valenciana i els continus desastres naturals o provocats pel ser humà que s'estan produint en els últims anys, vol concedir major rellevància a l'acció humanitària, entesa com aquelles accions dirigides a reduir la vulnerabilitat, enfortir les capacitats i satisfer les necessitats humanitàries més apressants de les poblacions dels països afectats que patixen desastres naturals o conflictes humans.  
En este sentit, la Generalitat entén que la vinculació entre l'acció humanitària i la cooperació al desenrotllament suposa que l'acció humanitària deu assentar unes mínimes bases en la realització de les seues accions per al desenrotllament posterior i que la cooperació al desenrotllament ha d'orientar-se cap a objectius de reducció de la vulnerabilitat, i evitar així els efectes dels desastres.  
Les intervencions de la Generalitat s'emmarcaran dins del Comité Permanent d'Ajuda Humanitària i d'Emergència de la Comunitat Valenciana, que té com a objecte coordinar esforços i concentrar recursos per a garantir una resposta adequada, tant en termes quantitatius com qualitatius.  
La immediatesa que requerix l'execució de l'acció humanitària, així com els principis de coherència, coordinació i complementarietat absolutament necessaris per a realitzar programes de mitigació, preparació, prevenció de desastres i rehabilitació, aconsellen la cerca de fórmules de gestió, disposició i control dels recursos.  
Dins del si del Comité Permanent, es formalitzarà el Pla d'Acció Humanitària de la Comunitat Valenciana, que incorporarà de forma transversal en el marc estratègic línies d'acció dirigides a la mitigació, preparació, prevenció de desastres i rehabilitació, des d'un enfocament integral d'acció humanitària i desenrotllament, per a la qual cosa s'han creat ja dos grups de treball.  
Les ajudes que la Generalitat concedisca l'any 2006 en matèria d'acció humanitària s'atorgaran a les organitzacions no governamentals de la Comunitat Valenciana que duguen a terme tals projectes d'emergència o reconstrucció, o si és el cas amb entitats públiques en aquelles accions coordinades per la cooperació espanyola.  
2.5. Recursos  
2.5.1. Humans  
El personal adscrit a la Direcció General de Cooperació al Desenrotllament i Relacions Externes serà l'encarregat de controlar la planificació, gestió, seguiment i avaluació dels projectes i programes, i el seguiment dels eixos transversals que han d'estar presents en tots ells.  
No obstant, en el marc de la política activa de coordinació amb les altres administracions i institucions públiques de la Comunitat Valenciana que destinen recursos a la cooperació per al desenrotllament i a fi de millorar l'impacte dels programes, accions i projectes, es promourà la transferència de personal i participació de professionals procedents de les diferents administracions públiques, experts en les diferents matèries estratègiques de la cooperació, com ara la salut, l'educació i el medi ambient i entre les funcions del qual es troben les d'assessorament, les de formulació de propostes tècniques, o inclús les de seguiment de projectes que per la seua especificitat o la seua envergadura requerisquen la intervenció de dits experts, especialment en els plans estratègics d'intervenció i els programes integrals.   
Així mateix, per raons d'especificitat de la matèria, es podrà contractar persones físiques o jurídiques especialistes en cooperació per al desenrotllament, especialment en matèria d'identificació dels PEI, amb subjecció a la normativa reguladora dels contractes de les administracions públiques.  
D'altra banda, la cooperació al desenrotllament és una àrea molt dinàmica, on cada dia s'avança en la investigació de noves fórmules de lluita contra la pobresa, moltes d'elles provinents dels propis països del sud; açò requerix un esforç de reaprenentatge del personal públic implicat en este sector, que és necessari recolzar per mitjà d'una formació permanent dirigida als professionals tècnics i administratius, a través de seminaris, cursos i altres activitats docents.  
En este sentit, s'impulsaran accions formatives que contribuïsquen al desenrotllament del capital humà de la Direcció General de Cooperació al Desenrotllament i Relacions Externes i els altres agents de la cooperació valenciana, en matèries com la integració de les prioritats horitzontals en les accions de cooperació, així com formulació, seguiment i avaluació de projectes.  
2.5.2. Econòmics i financers  
La cooperació econòmica i financera es realitzarà per mitjà de les ajudes i aportacions destinades a projectes d'inversió per a l'augment del capital físic dels països receptors i a través de les aportacions a projectes d'ajuda econòmica als sectors considerats prioritaris per este Pla Anual.  
D'acord amb allò que s'ha establit pel Pla Director 2004-2007, els programes, projectes i accions de cooperació per al desenrotllament que duga a terme la Generalitat durant l'any 2006 es finançaran preferentment de forma bilateral, a través d'organitzacions desproveïdes de caràcter oficial, a càrrec de les línies del programa pressupostari de cooperació internacional al desenrotllament.  
El finançament de les accions de cooperació a través de les convocatòries ordinàries es realitzarà per mitjà de subvencions, que d'acord amb la normativa es concediran d'acord amb criteris de publicitat, concurrència i objectivitat. Prèviament a la concessió de subvencions s'establiran les bases reguladores, de manera que, conjuntament amb el Decret 201/1997 pel qual es regulen les bases per a la cooperació internacional al desenrotllament de la Generalitat i la resta de normativa de general aplicació, s'oferisca un marc jurídic estable a les relacions entre la Generalitat i els agents socials de cooperació.  
Les bases reguladores de l'any 2006 s'adaptaran al marc estratègic del Pla director de la Cooperació Valenciana 2004-2007, desenrotllat per este Pla Anual. Seran publicades al febrer de 2006 i resoltes abans del 15 de juliol del mateix any.  
Igual que en anys anteriors, la Comissió Tècnica del Programa de Cooperació efectuarà la valoració de l'adaptació dels projectes als criteris establits en el Decret 201/1997, del Consell de la Generalitat, i a les prioritats definides en la resolució de convocatòria, i la selecció d'aquells projectes que es consideren de major interés. La comissió utilitzarà, com a element de deliberació, els informes d'una entitat externa, contractada a este efecte per a realitzar una avaluació tècnica dels projectes presentats.  
2.5.3. Tècnics  
La cooperació tècnica es durà a terme per mitjà d'accions, convenis, programes i projectes d'educació i formació, transferència d'experts, concessió de beques, informació, documentació, intercanvi, assessorament, consultoria, estudis i investigació i transferència de tecnologies. Respecte a esta última, la Generalitat reconeix la importància de la tecnologia com un dels motors de desenrotllament humà i la necessitat del flux i intercanvi de coneixements per a facilitar-ne.  
2.5.4. Institucionals  
Tal com establix el Pla Director 2004-2007, es potenciaran els programes de caràcter integral oberts a la participació de diversos actors, amb la finalitat que, basant-se en la seua especialització, puguen ser promotors del desenrotllament de les comunitats de manera complementària, és a dir, combinant actuacions a diferent nivell sectorial (desenrotllament econòmic, institucional, necessitats bàsiques, etc.), de manera que l'impacte siga major a causa de la sinergia dels seus efectes.  
Tals programes es dissenyaran basant-se en els plans estratègics d'intervenció (PEI), que es concretaran en projectes a executar per mitjà d'acords de col·laboració amb els agents socials de la Comunitat Valenciana i altres administracions públiques.  
2.6. Avaluació de la cooperació valenciana  
De conformitat amb el que preveu el Pla director de la Cooperació Valenciana 2004-07, un dels criteris que regixen la cooperació al desenrotllament del Consell de la Generalitat és el de responsabilitat, la qual cosa ineludiblement comporta la necessitat d'avaluar les conseqüències de les accions de desenrotllament que es duen a terme amb el finançament procedent dels fons públics.  
La cooperació valenciana és molt conscient que un dels pilars fonamentals sobre els quals s'assenta la millora de la qualitat i l'eficiència de les intervencions, és la incorporació de processos d'avaluació.  
Per este motiu, el propi Pla director establix la necessitat d'implantar un sistema que permeta l'avaluació de les conseqüències de les accions realitzades i, encara més, la identificació i correcció de les deficiències o impactes negatius amb la finalitat d'optimitzar els resultats dels esforços. Es tracta, doncs, de no sols extraure conclusions, sinó també de dotar l'administració d'una ferramenta de reflexió sobre la coherència de les intervencions i del seu impacte en relació amb els objectius de la cooperació al desenrotllament, alhora que permeta donar pautes per a la realització de futures accions.  
El Pla Anual 2005, amb la finalitat d'implantar els processos d'avaluació, va definir els criteris d'avaluació a seguir, en concret l'avaluació de resultats i objectius i l'avaluació de l'impacte: l'avaluació dels resultats o objectius fa referència a la mesura en què els resultats concrets han sigut efectivament aconseguits; l'avaluació d'impacte contempla els resultats del projecte en el mitjà i llarg termini, d'una banda, i els efectes no previstos o buscats durant la formulació original, per una altra. Igualment, durant l'exercici 2005 es va realitzar una primera avaluació d'impacte de projectes, pel sistema de mostratge.  
A fi de consolidar la dita avaluació, en la convocatòria de desenrotllament i els PEI d'enguany s'introduïx l'avaluació final de resultats i objectius, segons s'ha indicat en l'apartat «Objectius de desenrotllament a llarg termini».  
D'altra banda, durant 2006 es realitzarà una avaluació d'impacte per mostratge d'aquells projectes l'execució dels quals haja finalitzat en els anys 2003-2004, segons pressupost, sectors i països. Per a això, es contractaran avaluadors externs amb capacitació especialitzada i provada experiència en l'avaluació de projectes de cooperació al desenrotllament que desenrotllaran els treballs conforme la metodologia i procediments estandarditzats, comprovant els efectes i grau de compliment del projecte conforme als criteris clàssics d'eficàcia, eficiència, pertinència, impacte i viabilitat, comprovant així mateix els efectes produïts sobre el desenrotllament del país.  
En conseqüència, l'avaluació permetrà millorar la qualitat de l'ajuda de la cooperació valenciana, a partir de les experiències i bones pràctiques que s'incorporaran en el disseny de futures intervencions.  
3. Relació amb els agents de la cooperació  
Com establix el Pla Director de la Cooperació Valenciana 2004-2007, la coordinació amb els altres agents de la cooperació és un instrument imprescindible perquè existisca coherència i complementarietat en la consecució dels objectius.  
Per a això, durant l'any 2006 es duran a terme polítiques actives de col·laboració, coordinació i complementarietat amb la cooperació internacional, estatal, local i d'altres comunitats autònomes i s'impulsaran mecanismes per a la creació i manteniment de xarxes i aliances estratègiques.  
3.1. A la Comunitat Valenciana  
Per a poder desenrotllar una labor de col·laboració i participació permanent i fluida, és necessari disposar d'un registre públic en què consten les organitzacions i entitats que realitzen activitats de cooperació internacional per al desenrotllament o d'acció humanitària des de la Comunitat Valenciana.  
En este sentit, una vegada entre en vigor la Llei de Cooperació al Desenrotllament de la Generalitat, es treballarà especialment per a dotar a la nostra Comunitat d'un registre oficial d'agents de la cooperació valenciana, en el que figuren no sols les ONGD, sinó també els distints agents socials que duen a terme accions d'este tipus, com a universitats, associacions professionals, empresarials i sindicals, etc.  
Al mateix temps, s'abonarà l'establiment de xarxes o associacions entre els diversos agents valencians així com d'estos amb altres actors dels països destinataris de l'ajuda.  
3.1.1. ONGD  
Com a interlocutors i actors primordials de la cooperació al desenrotllament, es continuarà potenciant durant l'any 2006 la relació amb les ONGD i les entitats que les representen.  
Fins a la constitució del Consell Valencià de Cooperació al Desenrotllament, després de l'entrada en vigor de la Llei de Cooperació al Desenrotllament de la Generalitat, s'intensificaran els mecanismes de coordinació i consulta amb les organitzacions no governamentals.   
A més, es potenciarà el seu treball en xarxa i la seua participació en els plans estratègics d'intervenció i en el programa; es recolzarà a les entitats en l'enfortiment de les seues capacitats tècniques i es consideraran mecanismes per a fomentar la seua pròpia avaluació com a ferramenta de millora i transparència.  
3.1.2. Altres conselleries i organismes públics dependents de la Generalitat   
S'intensificarà la coordinació, l'intercanvi d'informació, la coherència i la complementarietat amb els centres directius que duen a terme activitats complementàries en matèria de cooperació internacional, en àrees com salut, educació, benestar social, medi ambient, joventut, etc.  
D'altra banda, la Direcció General de Cooperació al Desenrotllament i Relacions Externes continuarà participant activament en l'execució dels plans transversals de la Generalitat en què està integrada, com el Pla d'Immigració o el Pla Jove.  
3.1.3. Altres administracions públiques  
Es promouran els acords amb les administracions i institucions públiques de la Comunitat Valenciana que destinen recursos a la cooperació per al desenrotllament.  
En este sentit, es continuarà potenciant la relació amb la Federació Valenciana de Municipis i Províncies per a la itinerància del programa Solidària 2006 en les localitats de la Comunitat Valenciana.  
S'impulsarà igualment la xarxa Reprocode, de registre i seguiment de projectes de cooperació al desenrotllament.  
3.1.4. Universitats i centres associats  
Les universitats valencianes juguen un paper fonamental en la generació de coneixement i en la formació de recursos humans en l'àrea de cooperació al desenrotllament.  
Com s'ha assenyalat anteriorment, la col·laboració entre la Generalitat i les universitats de la Comunitat Valenciana ha permés impulsar importants accions per a la formació especialitzada i la investigació en el sector de la cooperació internacional, com el Congrés Internacional de Cooperació al Desenrotllament o el curs interuniversitari de Cooperació al Desenrotllament.  
Esta col·laboració es va a potenciar principalment a través del Consell Universitari Valencià de Relacions Internacionals i Cooperació (CUVRIC), per mitjà del qual les cinc universitats públiques valencianes i la Generalitat coordinaran la seua activitat conjunta en matèria de cooperació al desenrotllament, en especial en el programa integral Solidària 2006.  
Al mateix temps, es fomentarà el treball i cooperació entre les universitats i altres actors de la cooperació valenciana.  
Després de l'organització conjunta de les primeres activitats formatives, durant l'any 2006 es confeccionaran i realitzaran cursos per a personal de l'administració pública i agents socials de la cooperació valenciana, en coordinació amb les universitats valencianes, la qual cosa permetrà incrementar la qualitat de la cooperació valenciana per mitjà de la formació dels seus professionals.  
3.1.5. Empreses i organitzacions empresarials  
Les empreses i les organitzacions que les agrupen constituïxen un factor de gran valor per al desenrotllament sostenible, tant per la seua experiència com pels recursos econòmics i tècnics que posseïxen. En este sentit, les actuacions responsables per mitjà de la implantació de la Responsabilitat Social Corporativa (RSC), impliquen el reconeixement i integració en la gestió i les operacions de l'organització de les preocupacions socials, laborals, mediambientals i de respecte als drets humans, que generen polítiques, estratègies i procediments que satisfacen les dites preocupacions i configuren les seues relacions amb els seus interlocutors. Per això, la cooperació valenciana compta entre els seus agents socials amb associacions i federacions empresarials que dediquen esforços i fons a la cooperació internacional.  
En conseqüència, la Generalitat creu necessari promoure la creació i consolidació en les empreses dels seus departaments de Responsabilitat Social Corporativa (RSC), que afavorisquen el creixement social i econòmic, però que al mateix temps garantisquen una actuació responsable recolzada per la subscripció de codis de conducta que redunden en beneficis socials i mediambientals.  
Durant 2006 es recolzarà la realització de trobades, jornades i accions formatives amb empreses i associacions empresarials per a la promoció de tals departaments de RSC.  
3.1.6. Sindicats  
En la Comunitat Valenciana són cada vegada més patents les aportacions de les organitzacions sindicals al desenrotllament sostenible dels països empobrits en l'àmbit laboral i social, bé directament o a través de les seues ONGD.  
Per això, la Generalitat està promovent la seua participació en diferents programes i accions, entre ells els plans estratègics d'intervenció. En esta línia, durant l'any 2006 es continuarà recolzant l'activitat realitzada per les organitzacions sindicals en projectes de desenrotllament, sensibilització i formació.  
3.2. A Espanya  
3.2.1. AECI. Comissió Interterritorial de Cooperació al desenrotllament  
Es promourà la col·laboració amb l'Agència Espanyola de Cooperació Internacional, a través de la Comissió Interterritorial de Cooperació al Desenrotllament i la seua Comissió Permanent.  
Igualment, es dedicarà especial atenció i s'impulsaran accions específiques en els diferents programes de col·laboració conjunta, com ara el Programa VITA i el Programa Azahar, o en aquelles accions d'ajuda humanitària i d'emergència que es desenrotllen conjuntament per la cooperació espanyola.  
S'estudiarà la participació de la Generalitat en els programes que impulse l'AECI, com el Programa Araucària 21, per a la conservació de la biodiversitat i el desenrotllament sostenible a Iberoamèrica i la definició d'accions específiques en el seu desenrotllament per a l'any 2007.  
S'efectuarà una nova convocatòria de beques en les oficines tècniques de cooperació en l'exterior dependents de l'AECI en països en què s'estan executant projectes de cooperació al desenrotllament impulsats per la Generalitat.  
3.2.2. Altres comunitats autònomes  
S'estudiarà la realització conjunta i el cofinançament de programes i accions que impliquen projectes integrals o a llarg termini amb altres comunitats autònomes.  
Igualment, s'estudiaran propostes conjuntes d'intercanvi d'informació que redunde en benefici d'una cooperació coordinada.  
3.3. En els països destinataris de la cooperació  
Es promourà la formalització d'acords i convenis amb les institucions implicades en els processos de desenrotllament dels països on la Generalitat duga a terme projectes o programes d'especial importància, que garantisquen la seua viabilitat i sostenibilitat, en la línia dels acords firmats per a l'execució dels plans estratègics d'intervenció a Moçambic o Guatemala.  
3.4. Organismes internacionals  
El Pla director 2004-2007 preveu l'establiment de relacions amb organismes internacionals, donada la important trajectòria i coneixements en el camp de la cooperació al desenrotllament d'estes entitats i amb l'objectiu del compliment de l'agenda internacional, especialment dels objectius del mil·lenni.  
Per això, es potenciarà enguany la col·laboració amb les institucions de Nacions Unides, especialment amb el Programa de Desenrotllament de les Nacions Unides (PNUD) en les diferents línies d'actuació del present Pla Anual. Així mateix, es promouran els acords amb els organismes multilaterals de caràcter iberoamericà, com l'Organització d'Estats Iberoamericans.  
Igualment, es promourà la participació de la Generalitat en iniciatives de la Unió Europea, els seus països i regions membre, de caràcter multilateral descentralitzat, com el Programa Art.  
En la línia ja iniciada l'any 2005, es continuarà realitzant accions de difusió sobre les diferents línies de finançament dels organismes europeus, incloent administracions públiques, empreses i associacions empresarials, alhora que es promouran els contactes entre agents socials valencians i organitzacions d'altres regions europees.  
4. Previsió pressupostària  
D'acord amb allò que s'ha establit pel Pla director, el Consell de la Generalitat es proposa incrementar gradualment la dotació del Programa de Cooperació Internacional al Desenrotllament, a fi d'aconseguir un major acostament als objectius proclamats en les cimeres internacionals d'Ajuda Oficial al Desenrotllament.  
En este sentit, segons la Llei de Pressupostos de la Generalitat 2006, enguany es preveu l'increment substancial dels fons del Programa de Cooperació al Desenrotllament de la Generalitat en un 22,26% respecte a l'any 2005, aconseguint la xifra total de 62.483.840 euros.  
Per línies pressupostàries, els fons destinats a les convocatòries públiques d'ajudes augmentaran un 13,54% respecte a l'any 2005; l'acció humanitària s'incrementarà en un 33,33%; el pressupost previst per a beques dirigides a cooperants valencians serà un 15,04% més que l'exercici anterior, i els fons dirigits a plans estratègics d'intervenció i programes d'actuació integral seran un 34,20% més que l'any 2005.  
En definitiva, l'esforç inversor realitzat pel Consell de la Generalitat va estretament lligat a l'augment de la qualitat de la cooperació valenciana, a fi de complir els compromisos internacionals per a l'eradicació de la pobresa i el desenrotllament sostenible de tots els pobles del planeta.